KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2013. március 07-i rendkívüli ülésére)

TÁRGY: A 2012. ÉVI KÖLTSÉGVETÉS MÓDOSÍTÁSA

Kiskőrös Város 2012. évi költségvetése módosításának megalapozottságához, a központi és helyi adatok egyezőségének biztosításához, a korábbi évek gyakorlatának megfelelően szükséges a helyi önkormányzatok sajátos bevételeit, központosított előirányzatokat, valamint a normatív hozzájárulások és támogatások jogcímenkénti összegeit és forrásait egyeztetni a Magyar Államkincstár (továbbiakban: MÁK) adataival.

Az államháztartásról szóló 2011. évi CXCV. törvény 34.§ (5) bekezdése alapján a Képviselő-testület a költségvetési rendeletét - az első negyedév kivételével - legalább negyedévenként, de legkésőbb az éves költségvetési beszámoló elkészítésének határidejéig, december 31-i hatállyal módosítja. 

A MÁK 2013. február 28-án feltöltötte a 2012. évi beszámoló összeállításához szükséges adatokat a KGR-K11 rendszerbe, a helyi önkormányzatok sajátos bevételei, központosított előirányzatok, egyéb kötött felhasználású támogatások, normatív támogatások vonatkozásában, a központi és helyi adatok egyezőségének biztosítása érdekében. 
A MÁK tájékoztatása alapján az októberi, novemberi és decemberi normatív, kötött felhasználású támogatások jóváhagyott összegeinek átvezetése megtörtént. A rendszeres gyermekvédelmi kedvezményben részesülők természetbeni támogatására a Város 2.883 ezer Ft értékben Erzsébet utalványt kapott.

Az EU Önerő Alap jogcímen a Kiskőrösi kistérségi Járóbeteg-szakellátó korszerűsítése - DAOP-4.1.1/B-09-2010-0002. pályázathoz 19.470 ezer Ft támogatásban részesült a Város.
A 144/2012. Képviselő-testületi határozat alapján a helyi önkormányzatok létszámcsökkentési döntéseivel kapcsolatos egyszeri költségvetési támogatás igénylésére pályázatot nyújtott be az Önkormányzat, amely kapcsán 907 ezer Ft központosított támogatásban részesült.
Az októberi normatíva lemondás során a gyermekek napközbeni ellátása (bölcsődei ellátás) és az alapfokú művészetoktatás jogcímen lemondás történt, amelynek következtében 2.402 eFt-tal csökkent az állami hozzájárulás összege.
Az önhibájukon kívül hátrányos helyzetben lévő önkormányzatok támogatása jogcímen 20.000 ezer Ft támogatásban részesült a Város, így a 2012. évi költségvetés hiánya 20.000 ezer Ft-tal 30.290 ezer Ft-ra csökken.
A fentiek alapján javaslom, hogy a Képviselő-testület Kiskőrös Város 2012. évi költségvetési rendeletének módosítását a rendelet-tervezetben foglaltak szerint fogadja el.

Kiskőrös, 2013. március 04.


Domonyi László s.k.

